CELEX: 32018D1499
Language: lv
Date: 2018-10-08 00:00:00
Title: Komisijas Īstenošanas lēmums (ES) 2018/1499 (2018. gada 8. oktobris), ar kuru groza Īstenošanas lēmumu (ES) 2018/954, ar ko nosaka konkrētus aizsargpasākumus, lai novērstu mazo atgremotāju mēra izplatīšanos Bulgārijā (izziņots ar dokumenta numuru C(2018) 6662) (Dokuments attiecas uz EEZ.)

9.10.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 253/76
               
            
         KOMISIJAS ĪSTENOŠANAS LĒMUMS (ES) 2018/1499
         (2018. gada 8. oktobris),
         ar kuru groza Īstenošanas lēmumu (ES) 2018/954, ar ko nosaka konkrētus aizsargpasākumus, lai novērstu mazo atgremotāju mēra izplatīšanos Bulgārijā
         
            
               (izziņots ar dokumenta numuru C(2018) 6662)
            
         
         (Autentisks ir tikai teksts bulgāru valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
         ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
         tā kā:
         
                     (1)
                  
                  
                     Mazo atgremotāju mēris (MAM) ir smaga vīrusu ierosināta slimība, ar ko slimo mazie atgremotāji, proti, aitas un kazas, un tā tiek pārnesta galvenokārt tieša kontakta ceļā. MAM morbiditāte un tās izraisīta mirstība var būt ļoti augsta, jo īpaši apgabalos, kuros minētā slimība konstatēta pirmo reizi, un tai var būt būtiska ekonomiskā ietekme uz lauksaimniecības nozari. Mazo atgremotāju mēris netiek pārnests uz cilvēku. MAM ir endēmisks vairākās Āfrikas, Tuvo Austrumu un Āzijas valstīs un raisa lielas bažas dzīvnieku veselības un labturības jomā.
                  
               
                     (2)
                  
                  
                     Padomes Direktīvā 92/119/EEK (3) ir izklāstīti vispārīgi pasākumi konkrētu dzīvnieku slimību, arī MAM, kontrolei. Tie ietver kontroles pasākumus, kas veicami tad, ja ir aizdomas un apstiprinājums par MAM kādā saimniecībā. Minētie kontroles pasākumi ietver arī aizsargjoslas un uzraudzības zonas izveidi ap slimības uzliesmojuma vietām un citus papildu pasākumus slimības izplatības kontrolei.
                  
               
                     (3)
                  
                  
                     Bulgārija 2018. gada 23. jūnijā informēja Komisiju un pārējās dalībvalstis par minētās slimības uzliesmojumu trijās mazo atgremotāju saimniecībās, kuru dzīvnieki ganās vienuviet un kuras atrodas minētās dalībvalsts Jambolas apgabala Boļarovas pašvaldībā. 2018. gada 28. jūnijā tika paziņots par vēl vienu slimības uzliesmojumu, šoreiz Burgasas apgabalā.
                  
               
                     (4)
                  
                  
                     Bulgārija ir veikusi Direktīvā 92/119/EEK paredzētos kontroles pasākumus, proti, pilnīgi izkāvusi inficētos ganāmpulkus un ap slimības uzliesmojumu vietām izveidojusi aizsargjoslu un uzraudzības zonu, kā paredzēts minētajā direktīvā. Uzraudzība ir pastiprināta arī pašvaldībās, kas robežojas ar slimības skartajām zonām, un pašvaldībās, kuras atrodas pie Savienības robežas ar trešām valstīm, kas nav brīvas no MAM.
                  
               
                     (5)
                  
                  
                     Lai novērstu slimības izplatīšanos uz citām Bulgārijas daļām, citām dalībvalstīm un trešām valstīm, Komisija pēc tam veica papildu pasākumus, pieņemot Komisijas Īstenošanas lēmumu (ES) 2018/954 (4), ar kuru nosaka papildu aizsargpasākumus, aizliedz mazo atgremotāju nosūtīšanu un konkrētu tādu produktu laišanu tirgū, kas iegūti no mazajiem atgremotājiem Jambolas apgabala Boļarovas un Elhovas pašvaldībā un Burgasas apgabala Sredecas, Sozopolas, Primorskas, Malko Tarnovas un Carevo pašvaldībā.
                  
               
                     (6)
                  
                  
                     Kopš Īstenošanas lēmuma (ES) 2018/954 pieņemšanas Bulgārija ir informējusi Komisiju par pieciem jauniem MAM uzliesmojumiem, tie visi tika konstatēti minētās dalībvalsts Jambolas apgabala ierobežotas piekļuves zonās.
                  
               
                     (7)
                  
                  
                     2018. gada 18. septembrī Bulgārija informēja Komisiju un pārējās dalībvalstis par rezultātiem, kas gūti, veicot seroloģisko uzraudzību saistībā ar iepriekš apstiprinātajiem MAM uzliesmojumiem. Saskaņā ar šīs uzraudzības rezultātiem tika konstatēts, ka dzīvnieki, kam ir antivielas pret MAM vīrusu, atrodas saimniecībās ierobežotas piekļuves zonās, par kurām nav ziņots, ka tajās būtu novērojamas minētās slimības klīniskās izpausmes. Vairākas no šīm saimniecībām atrodas ļoti tuvu robežai starp šīm zonām un pārējo Bulgārijas teritoriju, kur līdz šim nav ticis ziņots par MAM uzliesmojumiem.
                  
               
                     (8)
                  
                  
                     Lai novērstu jebkādu iespējamo MAM izplatīšanos, seropozitīvo dzīvnieku atrašanās vietas un klīnisko izpausmju trūkuma dēļ ir jāpaplašina zona, kurā veicami ar MAM saistīti papildu aizsargpasākumus, un šajā jaunajā zonā jāievieš papildu aizsargpasākumi, kas aizliegtu mazo atgremotāju un konkrētu no tiem iegūtu produktu sūtīšanu. Tāpēc Īstenošanas lēmums (ES) 2018/954 būtu attiecīgi jāgroza.
                  
               
                     (9)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2018/954 3. pantā iekļauj šādu 3.a pantu:
            
               
                  “3.a pants
                  
                     1.   Bulgārija pielikumā norādītajos apgabalos aizliedz nosūtīt šādas preces:
                     
                                 a)
                              
                              
                                 mazie atgremotāji;
                              
                           
                                 b)
                              
                              
                                 mazo atgremotāju sperma, olšūnas un embriji.
                              
                           
                  
                     2.   Atkāpjoties no šā panta 1. punktā paredzētā aizlieguma, kompetentā iestāde drīkst atļaut mazo atgremotāju pārvietošanu uz galamērķi, kas atrodas pielikumā norādītajos apgabalos, ar noteikumu, ka uz izcelsmes saimniecību neattiecas neviens no Direktīvā 92/119/EEK paredzētajiem ierobežojumiem attiecībā uz mazo atgremotāju mēri, un mazie atgremotāji atbilst šādiem nosacījumiem:
                     
                                 a)
                              
                              
                                 visi mazie atgremotāji izcelsmes saimniecībā nosūtīšanas dienā tika klīniski pārbaudīti, un tiem netika konstatēti nekādi klīniski mazo atgremotāju mēra simptomi;
                              
                           
                                 b)
                              
                              
                                 mazie atgremotāji ir nosūtīti tieši uz kompetentās iestādes izraudzītu lopkautuvi, kura atrodas pielikumā norādītajos apgabalos, lai tos nokautu nekavējoties;
                              
                           
                                 c)
                              
                              
                                 mazajiem atgremotājiem tika veikts diagnostikas tests ar mērķi noteikt mazo atgremotāju mēra antivielas, un testa rezultāti ir negatīvi ne vairāk kā 7 dienas pirms nosūtīšanas dienas;
                              
                           
                                 d)
                              
                              
                                 izcelsmes saimniecībā ne vēlāk kā 14 dienas pirms nosūtīšanas dienas tika veikta seroloģiskā apsekošana, kuras ietvaros no pietiekama skaita mazo atgremotāju tika paņemti paraugi, lai ar 95 % ticamību varētu konstatēt vismaz 5 % seroprevalanci, un tās rezultāti bija negatīvi;”.
                              
                           
               
            
         
         
            2. pants
            Īstenošanas lēmuma (ES) 2018/954 pielikumu aizstāj ar šā lēmuma pielikuma tekstu.
         
         
            3. pants
            Šis lēmums ir adresēts Bulgārijas Republikai.
         
         
            Briselē, 2018. gada 8. oktobrī
            
               
                  Komisijas vārdā –
               
               
                  Komisijas loceklis
               
               Vytenis ANDRIUKAITIS
            
         
         
            (1)  OV L 395, 30.12.1989., 13. lpp.
         
         
            (2)  OV L 224, 18.8.1990., 29. lpp.
         
         
            (3)  Padomes 1992. gada 17. decembra Direktīva 92/119/EEK, ar ko ievieš vispārīgus Kopienas pasākumus noteiktu dzīvnieku slimību kontrolei un īpašus pasākumus saistībā ar cūku vezikulāro slimību (OV L 62, 15.3.1993., 69. lpp.).
         
            (4)  Komisijas 2018. gada 4. jūlija Īstenošanas lēmums (ES) 2018/954, ar ko nosaka konkrētus aizsargpasākumus, lai novērstu mazo atgremotāju mēra izplatīšanos Bulgārijā (OV L 168, 5.7.2018., 7. lpp.).
      
      
         
            PIELIKUMS
            Šādi Bulgārijas apgabali:
            
                        —
                     
                     
                        Jambolas apgabals,
                     
                  
                        —
                     
                     
                        Burgasas apgabals,
                     
                  
                        —
                     
                     
                        Haskovas apgabals.